Olifantbul trap veldwagter doodMark Lautenbach was ’n gerekende natuurlewefotograaf en is as een van Suid-Afrika se voorste veldwagters beskou. Foto: Facebook ŉ Olifant het die bestuurder van ŉ lodge in Noordwes skaars twee maande ná sy troue doodgetrap. Mark Lautenbach (33), wat as een van Suid-Afrika se voorste veldwagters beskryf word, het Vrydag ŉ olifant probeer verwilder wat op die een of ander manier deur die grensdrade van sy kamp gekom het. Die bronstige olifantbul wat Lautenbach aangeval het, is kort ná die aanval van kant gemaak. Desbo Mohono, Noordwes se LUR vir omgewingsake en landbou, het haar meegevoel teenoor Lautenbach se naasbestaandes betuig. “[Sy dood] is ŉ groot verlies vir die natuurlewesektor aangesien Lautenbach ŉ hoogs toegewyde en opgeleide veldwagter was, met jare se ervaring.” Lautenbach was bestuurder van die Leopard Rock Lodge in die Madikwe-natuurreservaat, noord van Swartruggens, en ŉ bedrewe spoorsnyer, voëlkenner en natuurfotograaf. Sosialemediagebruikers het met afgryse gereageer op die nuus dat die ou olifantbul van kant gemaak is. “Rus in vrede, Mark,” het iemand geskryf wat Lautenbach blykbaar geken het. “Hy sou nie wou gehad het dat die olifant doodgemaak moes word nie.” Lautenbach se familie en vriende sal later ŉ private roudiens vir hom hou.